Document ID: 32003R2154

Κανονισμός (ΕΚ) αριθ. 2154/2003 της Επιτροπής
της 10ης Δεκεμβρίου 2003
για την προσωρινή έγκριση ορισμένων μικροοργανισμών στις ζωοτροφές (Enterococcus faecium και Lactobacillus acidophilus)
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των πρόσθετων υλών στη διατροφή των ζώων(1), όπως τροποποιήθηκε τελευταία από την οδηγία 2003/7/ΕΚ της Επιτροπής(2), και ιδίως το άρθρο 3 και το άρθρο 9ε παράγραφος 1,
Εκτιμώντας τα ακόλουθα:
(1) Σύμφωνα με την οδηγία 70/524/ΕΟΚ καμία πρόσθετη ύλη δεν μπορεί να τεθεί σε κυκλοφορία εάν δεν έχει χορηγηθεί σχετική κοινοτική έγκριση.
(2) Στην περίπτωση των πρόσθετων υλών που αναφέρονται στο μέρος II του παραρτήματος Γ της οδηγίας 70/524/ΕΟΚ, το οποίο περιλαμβάνει μικροοργανισμούς, προσωρινή έγκριση μιας νέας πρόσθετης ύλης ή νέας χρήσης μιας πρόσθετης ύλης που επιτρέπεται ήδη στις ζωοτροφές μπορεί να χορηγηθεί εφόσον πληρούνται οι όροι της οδηγίας και εφόσον είναι εύλογο να υποτεθεί, με βάση τα διαθέσιμα αποτελέσματα, ότι όταν χρησιμοποιείται στη διατροφή των ζώων έχει ένα από τα αποτελέσματα που περιγράφονται στο άρθρο 2 στοιχείο α) της εν λόγω οδηγίας. Η προσωρινή έγκριση μπορεί να δοθεί για περίοδο που δεν υπερβαίνει τα τέσσερα έτη.
(3) Από την αξιολόγηση των αιτήσεων που υποβλήθηκαν για έγκριση των μικροοργανισμών που προσδιορίζονται στο παράρτημα του παρόντος κανονισμού προκύπτει ότι πληρούνται οι όροι του άρθρου 9ε παράγραφος 1 της οδηγίας 70/524/ΕΟΚ.
(4) Η χρήση του Enterococcus faecium έχει ήδη εγκριθεί για περίοδο τεσσάρων ετών με τον κανονισμό (ΕΚ) αριθ. 666/2003 της Επιτροπής(3) για τα χοιρίδια και τους χοίρους πάχυνσης.
(5) Υποβλήθηκαν νέα στοιχεία που υποστηρίζουν αίτηση να επεκταθεί η έγκριση της χρήσης του Enterococcus faecium στις χοιρομητέρες.
(6) Υποβλήθηκαν στοιχεία που υποστηρίζουν αίτηση για έγκριση της χρήσης της νέας πρόσθετης ύλης Lactobacillus acidophilus στις ωοτόκες όρνιθες.
(7) Η χρήση του Lactobacillus acidophilus για ωοτόκες όρνιθες και του Enterococcus faecium για χοιρομητέρες, όπως προσδιορίζεται στο παράρτημα, πρέπει επομένως να λάβει προσωρινή έγκριση για περίοδο τεσσάρων ετών και να συμπεριληφθεί στο κεφάλαιο IV του καταλόγου των επιτρεπόμενων πρόσθετων υλών.
(8) Η επιστημονική επιτροπή για τη διατροφή των ζώων εξέδωσε ευνοϊκή γνώμη για την ασφάλεια της χρήσης αυτών των μικροοργανισμών, υπό τους όρους που εκτίθενται στο παράρτημα του παρόντος κανονισμού.
(9) Από την αξιολόγηση των αιτήσεων συνάγεται ότι απαιτούνται ορισμένες διαδικασίες για την προστασία των εργαζομένων από την έκθεση σε πρόσθετες ύλες όπως αυτές του παραρτήματος. Ωστόσο, η προστασία αυτή εξασφαλίζεται με την εφαρμογή της οδηγίας 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία(4), όπως τροποποιήθηκε από τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου(5).
(10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι πρόσθετες ύλες που ανήκουν στην ομάδα "μικροοργανισμοί" και οι οποίες αναφέρονται στο παράρτημα εγκρίνονται για χρήση ως πρόσθετες ύλες σε ζωοτροφές υπό τους όρους που προβλέπονται στο παράρτημα.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Δεκεμβρίου 2003.

Labels: 3
16
17
6